**BMSZKI CSALÁDOK ÁTMENETI OTTHONA ÉS M3 PARK**

**SZAKMAI BESZÁMOLÓ 2017**

AZ INTÉZMÉNYEK ÁLTALÁNOS BEMUTATÁSA

A BMSZKI, a Rákosszeg park 4-6. szám alatt, két eltérő profilú intézményt működtet. A 4-es számú, ház első öt szintjén Családok Átmeneti Otthona, tehát gyermekvédelmi intézmény van, három szakmai egységgel. Ebből kettő szakmai egység 40 fős CSÁO, egy pedig egy, a maga nemében egyedi, krízis ellátást biztosító 14 főt befogadó CSÁO. A felső szintek, illetve a 6-os ház első öt szintje pedig úgynevezett munkásszálló, amely átlagosan 210 ember számára jelent viszonylag olcsó lakhatást. A munkásszállón laknak egyedülállók és családok is.

Az intézmény-együttes Budapest főváros XIV. kerületének zöldövezetében található. Könnyen megközelíthető, a gyermekek szempontjából fontos, hogy az oktatási és egészségügyi intézmények könnyen elérhetőek.

Az M3 munkásszállón a családok lakásokban, az egyedül állók a lakásokat felosztva szobákban kapnak elhelyezést, közös konyha és fürdő használattal. A felvétel pályázat útján történik. Az intézmény működését formailag nem támogatja szociális munka. 2017-ben azonban a kollégák önkéntes részvételével közösségi programba kezdtünk. Megalakult az M3 munkacsoport. Erről részletesebben még lesz szó.

**Családok Átmeneti Otthona: törvényben meghatározott szolgáltatásai, bekerülés módja, okai, ügyfélkör jellemzői**

A Családok Átmeneti Otthona az 1997. évi XXXI. Gyermekvédelmi Törvény 51. § szerint **gyermekjóléti alapellátást** biztosít. Feladata **gyermekek átmeneti gondozása**. A szolgáltatás igénybe vétele önkéntes, az otthontalanná vált szülő kérelmére történik.

SZOLGÁLTATÁSAINK

A családok, a három szakmai egységben, 20 összkomfortos lakásban kapnak elhelyezést. Az I-II szakmai egységben, egy családot egy teljes lakásban helyezünk el, míg a III. szakmai egységben a családokat két lakás szobáiban helyezzük el, közös fürdő és konyha használattal. (Itt a családok csak 5-10 napot tartózkodnak.)

A gyermekvédelmi egységek állandó 24 órás szakmai felügyelettel, folyamatos munkarendben működnek. Ügyfeleink számára a bútorozott lakások mellett, biztosítjuk a főzési- és mosási lehetőséget, szükség esetén élelemmel, ágyneművel illetve adományruházattal segítjük őket. Előre egyeztetett időpontban szakgondozóink segítségével pedig gyermekfelügyelet kérhető.

Mindhárom szakmai egységben szakképzett gondozók, családgondozók, gyermekgondozók és ügyeletesek segítik a családokat a szociális munka eszközeivel. Szakmai teamünket pszichológus és fejlesztőpedagógus gazdagítja.

A gyermekvédelmi jelzőrendszer részeként, gyermekvédelmi alapellátásként, folyamatos kapcsolatban állunk a kerületi Gyermekjóléti Központtal, a gyermekorvosokkal és oktatási-nevelési intézményekkel. A jelzőrendszer tagjai szakmai megbeszéléseinknek rendszeresen meghívott résztvevői. A területileg illetékes védőnő intézményünket heti szinten látogatja, rendszeresen felkérjük ismeretterjesztő foglalkozások megtartására. A védőnő bekapcsolódását a gyermekgondozó teamekbe, illetve az egészségügyi előadások megszervezését Tóbi Zsuzsi gyermekgondozó kollégánk szervezte meg.

**Jelentkezés, bekerülés feltételei:**

Jelentkezni az intézménybe bármelyik napon, a felvételi adatlap kitöltésével és leadásával lehet. Jelentkezéseket természetesen e-mailen is fogadunk. A jelentkezési lap mellé kérjük a család lakhelye szerint illetékes családsegítő, esetmenedzser ajánlását. Az ország egész területéről fogadunk ügyfeleket. Minden jelentkezőt behívunk felvételi interjúra. A bekerülésről szakmai team dönt, az intézmény felvételi szempontrendszere alapján. A térítési díj felnőttenként 12.900 Ft, gyermekeknek ingyenes. A szolgáltatás a törvény értelmében egy éves lehet, amely indokolt esetben fél évvel hosszabbítható.

A gyermekvédelmi törvény alapelve, hogy a gyermek joga, hogy családjában nevelkedjen és csupán szegénység okán nem emelhető ki a családból! Ezért jöttek létre a családok átmeneti otthonai. Intézményünkbe tehát azok a családok jelentkezhetnek, akik pillanatnyilag nem tudják lakhatásukat megoldani és így gyermekük, egyéb megoldás híján, a szakellátásba kerülne. A családok otthontalanná válása nem csupán a család rossz döntéseinek következménye. A lakás- és munkaerő-piaci egyensúlyzavarok, egyenlőtlenségek, a bérlakások hiánya, a szakképzetlenség könnyen vezethetnek ahhoz, hogy a családok a társadalom peremére szorulnak, otthontalanná válnak. Az ilyen létbizonytalanságból egyedül már nem tudnak kikerülni.

Alapvető tapasztalatunk, hogy a családi összetartozás a legnagyobb erőforrás, amelyet a család használhat. Ennek hiánya vagy gyengesége gyakran a legalapvetőbb problémamegoldó lépések megtételét is megnehezíti, vagy éppen lehetetlenné teszi.

A BEKERÜLÉS OKAI, ÜGYFÉLKÖRÜNK JELLEMZŐI

|  |  |  |  |  |
| --- | --- | --- | --- | --- |
| **Szülők iskolai végzettség szerinti megoszlása 2017 CSÁO I-II.** | | | | |
| *iskolai végzettség* | *szülők száma (fő)* | *szülők aránya (%)* |  |
| befejezetlen ált. isk. | 7 | 13,21 |  |
| befejezett ált. isk. | 28 | 52,83 |  |
| bef. szakmunkás | 13 | 24,53 |  |
| bef. szakközép | 3 | 5,66 |  |
| bef. gimnázium | 2 | 3,77 |  |
| főiskola, egyetem | 0 | 0,00 |  |
| **Összesen:** | **53** | **100,00** |  |

* A szülők végzettsége a legtöbb esetben nem haladja meg a nyolc általánost sem, nem tudnak elhelyezkedni a munkaerő-piacon, ennek következtében fizetésképtelenség miatt kerülnek ki az albérletből vagy az önkormányzati bérlakásból. Az elmúlt évben a lakók 66%-ának nem volt magasabb az iskolai végzettsége 8 általánosnál.

24,53% rendelkezett szakmunkás végzettséggel. Sajnos a szakmunkás végzettség általában a nem bejelentett építőipari, vagy vendéglátásban konyhai munkához elégséges. A létbizonytalanságot tehát csak kis mértékben enyhíti. **Lakóink több mint 90%-ának nincs olyan iskolai végzettsége, ami olyan munkaerő-piaci státuszhoz juttatná, mellyel megélhetése kiszámíthatóvá válnék, minimális állandóságot jelentene.**

(Érettségivel évente egy-két ügyfelünk, általában nők rendelkeznek, akik általában a gyermekek gondozása miatt, nem helyezkednek el a munkaerő-piacon. Azok a családok ahol az apa rendelkezik érettségivel, sokkal nagyobb arányban lépnek ki az ellátórendszerből az ellátási idő végén.)

* Önkényes lakáshasználók, kilakoltatás miatt
* Több generációs, nagy létszámú családok laknak együtt kis alapterületű lakásban, ez konfliktusokhoz vezet, melyet a gyermekvédelem általában kifogásol, kicsi az egy főre jutó nm

|  |  |  |  |
| --- | --- | --- | --- |
|  | **Családok összetétele gyermekszám szerint 2017 CSÁO I-II.** | | |
|  | *gyerekek száma* | *családok száma* |  |
|  | várandós anya | 0 |  |
|  | 1 gyerek | 6 |  |
|  | 2 gyerek | 10 |  |
|  | 3 gyerek | 3 |  |
|  | 4 gyerek | 4 |  |
|  | 5 vagy több gyerek | 8 |  |
|  | **Összesen:** | **31** |  |
|  | **Átlagos gyereklétszám:** | **5,17** |  |

A táblázatból látszik, hogy ügyfeleink családjainak több mint 80%-nál, 25 családnál, 2-nél több gyermek van. Ha figyelembe vesszük, hogy az ellátásra való jogosultság feltétele, az, hogy a jelentkezők nem rendelkeznek lakóingatlannal, vagy nincs megfelelő jövedelmük ingatlan bérlésére, akkor egyértelmű, hogy ezek a sokgyermekes családok más családoknál, általában az egyik szülő szüleinél húzzák meg magukat. Általában a második gyermek születése az, ami kiváltja az eredeti család, vagy a gyermekjóléti központok tűréshatárát a szűkös lakhatást illetően.

* Családon belüli erőszak miatt az egyik szülő a gyermekekkel menekülni kényszerül (Krízis)
* Állami gondozottak voltak a szülők és nem tudtak lakhatást teremteni maguknak, nincsenek szülői, háztartásvezetési mintáik, segítő családi kapcsolataik. (2017-ben a családok felénél volt legalább az egyik szülő, gyermekkorában minimum 1-2 évig állami gondozott.)
* A családban szenvedélybeteg van, nem tudja szülői kötelezettségeit ellátni (2017-ben a családok egy harmadát érintette valamelyik szülő alkohol- vagy drogfogyasztása, illetve nők esetében inkább a túlzott gyógyszerfogyasztás. Egy családon belül az apa és a nagyfiú drogfogyasztása veszélyeztette a családban és az intézményben élő kiskorúakat, ezért lakhatásukat meg kellett szüntetni. A fiú később, 18 éves születésnapja után pár nappal, drogfogyasztás következtében meghalt.)
* A családban pszichés beteg van, nem tudja szülői kötelezettségeit ellátni (Nincsen kompetenciánk a pszichés betegségeket diagnosztizálni. Így csak a zárójelentéssel rendelkező ügyfeleinket tudjuk számba venni. 2017-ben a családok 20%-ban számolt be valamelyik szülő arról, hogy életének egy szakaszában depressziót állapítottak meg nála, vagy fóbiás és szorongásos panaszokra gyógyszeres kezelést kapott. Valószínűsítjük azonban, hogy az átélt traumák miatt (PTSD) a pszichés betegségek sokkal több ügyfelet érintenek.)
* Gyakran jönnek Budapestre családok, mert a kistelepüléseken nincsen munka, nem elérhetőek egészségügyi és oktatási-nevelési szolgáltatások (Ez a szám évről évre nő. 2017-ben a jelentkezők 25%-a, 30 család kérte fenti okok miatt felvételét. Ezeket az ügyfeleket általában a lakcímükhöz közelebb található CSÁO-ba irányítjuk.)
* A lakhatási körülményeket a gyermekvédelem gyermekek számára alkalmatlannak ítéli meg (erdő, kalyiba, összkomfort nélküli lakások – áram vagy víz, vagy fűtés, vagy esetleg wc. teljes hiánya –, kártevők, rovarok, vagy patkányok megjelenése a lakásban, rossz állagú lakások, házak, vizesedés, penész, gyermekek számára nem alkalmas munkásszállók).

Általánosan elmondható, hogy a hozzánk jelentkező családok jövedelme kevés ahhoz, hogy a mai magyar lakásviszonyok között albérletet fenn tudjanak tartani. Gyakran a mindennapi táplálkozás, ruházat megszerzése is nehézséget jelent, főleg amikor betegség, vagy családi konfliktusok miatt egy kereső, vagy a kereső kiesik a családból, illetve időszakosan munkanélkülivé válik. Sokan ilyenkor halmoznak fel tartozásokat önkormányzati lakásokban.

|  |  |  |  |  |
| --- | --- | --- | --- | --- |
| **Szülők jövedelem szerinti megoszlása 2017 CSÁO I-II.** | | | | |
| *szülő jövedelme (Ft/fő/hó)* | *szülők száma (fő)* | *szülők aránya (%)* |  |  |
| 28 500 alatt | 6 | 11,32 |  |  |
| 28 500 - 40 000 | 7 | 13,21 |  |  |
| 40 001 - 50 000 | 1 | 1,89 |  |  |
| 50 001 - 60 000 | 2 | 3,77 |  |  |
| 60 001 - 70 000 | 1 | 1,89 |  |  |
| 70 001 - 80 000 | 1 | 1,89 |  |  |
| 80 001 - 90 000 | 4 | 7,55 |  |  |
| 90 001 - 100 000 | 5 | 9,43 |  |  |
| 100 001 - 120 000 | 7 | 13,21 |  |  |
| 120 001 - 140 000 | 8 | 15,09 |  |  |
| 140 000 felett | 11 | 20,75 |  |  |
| **Összesen:** | **53** | **100,00** |  |  |
| **Átlagjövedelem:** | **99 679,00 Ft** | |  |  |

A fenti táblázat jövedelemnek veszi a gyermekek után járó családi támogatásokat is. Ezért látható a gyes összege, 28.500 Ft, mint legkisebb jövedelem. Illetve a fekete jövedelmek is benne vannak a számadatokban. Az itt látható adatok tehát az ügyfelek elmondására támaszkodnak. A táblázat nem igazán árnyalt, nem derül ki belőle például a családok jövedelme.

Annyi viszont látszik belőle, hogy 2017-ben: a szülők 11%-a egy gyerekes és a gyermek 2 év alatti. Az egyedül álló egy gyermekes anyák tehát képtelenek nem hogy lakhatást, de önmagukat és gyermeküket fenntartani, élelmiszer- és ruha adományokra szorulnak.

Az szülők 80%-ának a jövedelme nem éri el a 140.000 Ft-ot. Ez azt jelenti, hogy a családok minimum 60%-nál a maximum jövedelem 280.000 Ft. A budapesti árakat tekintve egy szoba-konyhás albérlet, rezsivel együtt, ennek elviszi a felét. Tekintve, hogy a családok nagy része 2, vagy több gyermeket nevel, esetükben az egy főre jutó jövedelmek még kisebbek, különösen, ha figyelembe vesszük, hogy három gyermek felett, az egy szoba, a mai középosztály, tehát a gyermekvédelmi szakemberek szerint, már nagyon kicsi.

|  |  |  |  |  |
| --- | --- | --- | --- | --- |
| **A családok kiköltözés helye szerinti megoszlása 2017**  **CSÁO I-II.** | | | | |
| *kiköltözés helye* | | *családok száma* |  |  |
| ismeretlen helyre | | 0 |  |  |
| gyermekvédelmi szakellátásba | | 4 gyerek |  |  |
| szívességi lakáshasználatba | | 1 család |  |  |
| BMSZKI ker. szálláshelyre | | 4 család |  |  |
| önkormányzati bérlakásba | | 0 |  |  |
| BMSZKI hajléktalan szállóra | | 1 ember |  |  |
| albérletbe | | 5 család |  |  |
| más CSÁO, anyaotthon | | 0 |  |  |
| családhoz | | 3 család |  |  |
| jelenleg is a CSÁO-ban lakik |  | 17 család |  |  |
| **Összesen:** | | **31** |  |  |

Fentiek után nem meglepő, hogy a családok rendszerből való kilépésére kevés a lehetőség. A 2017-ben bentlakó családok 54%-a ma is nálunk, családok átmeneti otthonában lakik. 14 család, 46% költözött ki. Senki nem költözött szociális bérlakásba. 4 család (13%) költözött vissza az eredeti családjához, vagy rokonokhoz, tehát önálló lakhatása jelenleg sincsen. Egy esetben a gyermekeket ki kellet emelni a családból súlyos elhanyagolás miatt, az édesanyát BMSZKI hajléktalan szállón helyeztük el. 4 család (13%) lakhatása a BMSZKI rendszerén belül M3 munkásszállón oldódott meg. **5 család tudta megoldani a lakhatását piaci alapú albérletekben, tehát 16% tudott kilépni a rendszerből.** Érdemes lenne utánkövetni, hogy mennyire tartósan. **Fontos még, hogy a BMSZKI M3 szolgáltatása a tőlünk kilépő családok 13%-ánál szociális bérlakásként funkcionált.**

2017-ES VÁLTOZÁSOK, SZAKMAI MUNKA

2016-2017 fordulóján az intézmény szakmai és dolgozói létszáma egyaránt megnövekedett. A szakgondozó végzettségű kollégák két féle munkakörben dolgoznak. Vannak, akik ügyeleti, vannak, akik pedig gyermekgondozói feladatokat látnak el. A gyermekgondozók a gyermekprogramok szervezésén és levezetésén túl, a családgondozásban is részt vesznek, a családgondozókkal párban dolgoznak. Ez a családsegítés egészen komplex megvalósulását teszi lehetővé. Kiss Szilvia kollégám így ír erről:

**A családgondozó és a szakgondozó együttműködése az esetmunka folyamatában**

**Kiss Szilvia- családgondozó**

A Családok Átmeneti Otthonába zömében szociális nehézségekkel, mélyszegénységgel érintett családok kerülnek, illetve családi krízisállapotban lévő, bántalmazással, halmozott és összetett problémákkal küzdő szülők és gyerekeik. A segítségnyújtás célja azon készségek és képességek elsajátítása a szülők részéről, melyek révén mind a továbblépésre, mind a családi szerepek elsajátítására, a gyerekek szükségleteinek mind teljesebb kielégítésére, önfenntartásukra, minél inkább képessé váljanak. Minden egyén, minden szülő más és más. Rejlik azonban bennük annyi tudás, intuíció, amit megfelelő segítő kapcsolat (ezt a családgondozó és a szakgondozó kettőse jelentheti) és a biztonságos közeg, a segítő kapcsolat minősége, felszínre tud hívni, hogy „elég jó” szülővé válhasson. Erre fókuszál a segítő munka intézményünknél. **Míg a családgondozó munkájának fókuszában a szülők állnak, teamen egyeztetett, ügyfelekkel közösen meghatározott együttműködési folyamat részét képező, célok és alcélok érdekében működnek együtt; addig a szakgondozó munkájának középpontjában a gyerekek állnak.** Meggyőződésem, hogy a gondozás komplex és mélyreható ettől a kettős szereposztástól – és ez tudomásom szerint ritka az ellátórendszeren belül is. A szakgondozó és a családsegítő a kezdetektől párban működik együtt a családdal, folyamatos páros jelenlététől lesz teljes a segítő folyamat a család életében. Mindent megosztunk információ tekintetében is egymással, gyakran egyeztetünk, közös interjúkat, beszélgetéseket folytatunk. A szakgondozó a gyermeket érintő intézményekre, míg a családgondozó más segítő szervezetekkel való együttműködésre fókuszál. Azután minden összefut. Nem egyszer azonban közösen megyünk el a gyerek iskolájába, felvesszük a kapcsolatot az osztályfőnökkel és az igazgatóval, egyeztetünk a gyerek érdekében, érzékenyítünk, ha kell szociális problémák tekintetében. **A közös munka folyamán tehát a legkülönbözőbb élethelyzetekben képesek vagyunk támogatni a családot mindkét szerepben együttesen.** Számtalan közös beszélgetésre sort kerítünk a szülővel, s a gyerekekkel egyaránt. Látjuk a családot hivatalos ügyeket intézni, de látjuk a gyerekekkel őket a lakásokban, amint éppen kiabálnak, indulatosak, vagy éppen kiugróan jókedvűek, illetve főzés, takarítás közben is. **Ilyenkor is dinamikus a kapcsolat, reflektálunk egymásra.** A szakgondozó segíti a családot a hétköznapi feladatok ellátásában, egészen a napi rutin feladatok megszervezésétől kezdve (főzés, takarítás, tisztálkodás, gyerekek iskolába járatása, egyéb higiénés szokások elsajátítása) a gyerekek életére kiható komolyabb döntések meghozatalának támogatásán át (mint például a továbbtanulás), az egészségügyi ellátás megszervezéséig. Tanul a gyerekekkel, korrepetálja őket. Előfordult, hogy a szakgondozó párom, Fodorné Mikita Gyöngyi – akivel jól összeszokott családgondozó-szakgondozó párost alkotunk – hosszabb időt töltött az egyik közös családnál, hogy megismerje a család szokásait, mikor is egy közös étkezés folyamán tapasztalta, hogy az akkor 9 éves kisfiú, nem tud tányérról étkezni, mert az nem volt nekik, illetve villát, kést, nem tudott még fogni. Mindezekre kolléganőmnek kellett megtanítania őt.

\*\*\*

2017-ben célunk volt egyrészt a **megnövekedett team összeszoktatása**, **saját szakmai elveink megfogalmazása**, együttműködésünk bejáratása, ugyanakkor szerettük volna az egyes **alrendszerek** (ügyeletes team, gyermekgondozó team, családgondozók, krízis ellátás) önálló működését is **megerősíteni**. Emellett a családgondozás magas színvonalát biztosítani. Ennek érdekében a hetenkénti teljes teamek mellett, havi rendszerességgel van team az ügyeleteseknek és külön a gyermekgondozóknak. **Csütörtökönként esetfeldolgozó teameket tartunk** az érintett gondozók és tanácsadók (pszichológus, fejlesztőpedagógus, védőnő, tanár, gyermekjóléti szolgálat) bevonásával. Fontosnak tartottuk a krízis ellátás dolgozói között a szakmai hierarchia tisztázását is.

2017-ben a szakmai dokumentációt **munkanapló bevezetésével** és a jelzőrendszer tagjaival való intenzívebb írásbeli és személyes kapcsolattatással tettük követhetőbbé. Csütörtöki esetmegbeszélőinkre minden esetben meghívjuk a Zuglói Gyermekjóléti Központ család mellé kijelölt munkatársát.

HOZZÁADOTT ÉRTÉKEINK

**Nem szakmai és szakmai dolgozók együttműködése a szociális munka magasabb színvonala érdekében:**

A dolgozói létszám pénztárossal, gondnokkal és asszisztenssel is bővült. Az ő munkájuk is nagymértékben hozzájárul a szakmai munka színvonalához! A szerdai teamek első felében ők is szerepet kapnak.

A térítési díjak befizetésének követésével a családgondozó és a család be tudják építeni a háztartásgazdálkodás tervezésébe a térítési díjat is. Visszacsatolást kapnak arról, hogy a család ebben mennyire sikeres. Pénztárosunk, Vera nem csak precízen, hanem ugyanakkor nagy empátiával, az ügyfelek, a szakmai munka megértésének szándékával követi a befizetéseket. Azok elmaradásáról, esetleg pótlólagos befizetéséről a családgondozókat folyamatosan tájékoztatja. Vera jelzéseit a családgondozók visszacsatolják az ügyfelek felé.

Az áramfogyasztás követésével szintén mintát adhatunk a családnak arról, hogyan csökkentheti majd a jövőben lakhatásának kiadásait. Nem véletlen, hogy azokban a lakásokban ahol a lakó maga fizeti a villanyszámlát (M3) kimutathatóan alacsonyabb a fogyasztás.

Ugyanakkor a lakások állapota is hat a családok mindennapjaira. Azokban a lakásokban ahol kisgyermek, csecsemő van, a rossz nyílászárók miatt, gyakran fűtenek a villanytűzhelyekkel.A kártevők, penész jelenlétének rossz üzenete van, tekintettel arra, hogy sok családot éppen azért irányítják intézményünkbe, mert fenti jelenségek miatt korábbi otthonát gyermekek számára lakhatatlannak minősítik.

Szerencsére a vizesedések és a kártevők megszüntetésének irányába is történtek már előrelépések. **Idézek Major Péter gondnok kollégám éves beszámolójából:**

„A Rákosszeg park 4-ben a tavalyi évben megtörtént a várva várt sérült ***esővíz elvezető strang kiváltása****,* amely nem csak gazdasági szempontból volt nagyon fontos (5 – 8 lakás állt üresen az ázás miatt), hanem a folyamatos állagromlás miatt prevenciós okokból is.

Nagy előrelépést jelentett, hogy megoldódott a törött ***ablaküvegek javítása***, cseréje (részben önerőből), és a ***háztartási gépek szervíze***lésének rendeződése, még úgy is, hogy előbbi csak az év végére valósult meg, utóbbi pedig még kezdeti stádiumban van.

Az év folyamán súlyos gondot jelentett a rovarok elszaporodása. **Gyermekvédelmi intézményként különösen fontos lenne – akár még sűrűbbre ütemezett irtásokkal – elkerülni, hogy ilyen állapotok kialakulhassanak.** A betervezett irtásokat sikerült néhány alkalommal soron kívüli ***rovarirtás***sal is kiegészíteni, így valamelyest normalizálódott az év végére a helyzet, **de még emellett is voltak családok, akik – érthetően – a csótányokra vagy az ágyi poloskák jelenlétére hivatkozva kerestek más lakhatási megoldást.**”

Több szülőnek tanulási folyamat, hogy mások felé, jelen esetben a gondnok felé képviseljék igényeiket, ugyanakkor megértsék a lehetőségek határait. Sok család van, akik tanulók még a kommunikációnak ezen a szintjén. **Nálunk, Péter partneri hozzáállásának hála, megvan a lehetőség, hogy ügyfeleink asszertivitásukban fejlődjenek, folyamatos tájékoztatást kapjanak arról, hogy jelzéseiket komolyan vesszük, lakhatási körülményeik javítását fontosnak tartjuk.**

Asszisztensünk (messze több mint asszisztens) teljes mértékben beépült az M3 lakók mindennapjaiba. Folyamatosan keresik az ügyfelek, segítőkészségéért hálásak, megbíznak benne. Barbara tagja M3 munkacsoportunknak.

**Gyermekek fejlesztése:**

Nagyon büszkék vagyunk rá, hogy intézményünkben fejlesztőpedagógust foglalkoztatunk. A Családok Átmeneti Otthonainak módszertani intézménye, 6 évvel ezelőtt, kutatást végzett és kimutatta, hogy az ezekben az intézményekben lakó, többnyire halmozottan hátrányos helyzetű gyermekek fejlesztése kifejezetten eredményes tud lenni. Így akkor belekerült a módszertani ajánlásba is. Mikor megtudtam, hogy a „Rákoszsegben” Edit foglalkoztat fejlesztőpedagógust, még vonzóbb helynek kezdtem érezni. Az ajánlás ellenére ez ugyani kevés CSÁO-ban valósul meg. Külön szerencsénk van, mert Petra kiváló, fejlődni vágyó szakember. Birtokában van több kiváló módszernek, melyeket intézményünkben a Cogny plussznak hála, ingyenesen alkalmazhat is. Ez különösen nagy előny a nálunk lakó gyermekek számára.

Petra így gondolkodik a fejlesztés fontosságáról:

**Miért szükségszerű az egyéni fejlesztés gyermekkorban? – Körmöczi Pincz Petra fejlesztőpedagógus**

Számos kutatás, cikk és szakemberek sokasága érvel a kora gyermekkori egyéni fejlesztések hatásossága mellett. A gyermek első néhány évében szerzett tapasztalata, kognitív és mozgásos fejlődése egész életére hatással lesz. Az már egyértelműen bizonyított, hogy a mozgásfejlődés lépcsőfokai összefüggésben állnak a későbbi iskolai teljesítménnyel, ennek okán hazánkban is nagy népszerűségnek örvendenek a különböző mozgásterápiák és tanulási terápiák. Ezek a fejlesztő eljárások mind azt a célt szolgálják, hogy a gyermek sikeresen, könnyen és gyorsan tudja elsajátítani az iskolában megszerzendő tudást.

"Az 1–2. osztályban elért teljesítmény nagyrészt meghatározza a gyermek további iskolai pályafutását, **ezért lényeges lenne az óvodában** (de akár előkészítő osztály keretében, vagy a napközi otthoni nevelés reformálásával) **elérni azt, hogy a tanuláshoz szükséges erőforrásoknak a szegény családban élő gyerekek is birtokába kerülhessenek**. Ezen belül külön figyelmet kell fordítani a nyelvi készségek fejlesztésére, a majdani olvasástanítás biztonságos megalapozására, a részképességek, elsősorban a figyelem, a memória fejlesztésére. Az iskolával és általában az ismeretszerzéssel kapcsolatos motiváció erősítése, valamint a gyermek magatartásának, beilleszkedési készségének javítása szintén kulcsfontosságú lehet az iskolai teljesítmények javításához." Bass László - Az esélyegyenlőtlenségek dinamikája

**Az iskola előtti programok hatása**

A kutatások alapján az iskolai teljesítményt jól előrejelzi a figyelem elvonhatósága, az internalizált viselkedésproblémák, a nyelvi változók és az általános kognitív működés (Horn és Packard, 1985). **Collins (1984) és Harrell (1983) vizsgálatai megerősítik, hogy azoknál látszik jobban a fejlődés, akiknek a leginkább szükségük is van rá, azaz a hátrányos helyzetű, az alacsony szociális státuszú és a kisebbségi közösségből származó gyerekeknél.** " Juhász Valéria - Az iskolai teljesítményt befolyásoló tényezők

"A DIFER programcsomag részeként kidolgoztam egy, a kritériumorientált pedagógia szellemében készült programfüzetet, amely a 4–8 éves gyerekek szociális kompetenciáját hivatott fejleszteni (Zsolnai, 2006). A fejlesztésbe azok a szociális készségek kerültek be – kapcsolatfelvétel, kapcsolattartás, szociális erkölcsi érzék, feladatvállalás, feladattartás – amelyek a sikeres iskolakezdés fontos meghatározói. A program kipróbálására Józsa Krisztián vezetésével abban a két évet kitevő, középső és nagycsoportot átfogó kísérletben került sor, amelyben egyidejűleg a DIFER-nek mind a hét készségét fejlesztették. **A fő cél annak igazolása volt, hogy a hátrányos helyzetű gyermekek készségfejlődésének elmaradása a fejlesztő program eredményeként csökkenthető.** **A kétéves fejlesztés eredményeként a kísérletben részt vevő, közel 300 gyermek készségeinek átlagos fejlettsége 10%ponttal haladja meg az országos átlagot. A szocialitás esetében ez azt jelenti, hogy a 77%pontos nagycsoport végi fejlettség megfelel mind az első, mind a harmadik osztály év végi fejlettségi szintjének** (Józsa és Zentai, 2007).

A családi háttér készségfejlettségre gyakorolt hatása meghatározó. **Azonban mind az általam vezetett kisiskoláskori fejlesztő program, mind a Józsa féle óvodai kísérlet bebizonyította, hogy játékos készségfejlesztés eredményeként a gyermekek hátrányos helyzetéből adódó lemaradása jelentős mértékben csökkenthető."** A szociális készségek fejlődése és fejlesztése gyermekkorban - Zsolnai Anikó

Liskó Ilona egyik tanulmányában az Arany János programról ír, melynek fő célja a hátrányos helyzetű fiatalok felzárkóztatása, jó színvonalú oktatásra való esélyük növelése volt:

"Az adatokból világosan látszik, hogy 10 év alatt az általános iskola után tovább nem tanulók aránya hatodára csökkent, és tartós tendenciát mutató, tömeges méretű mobilitás volt tapasztalható a szakképzettség megszerzése terén. Vagyis a többnyire alacsony iskolázottságú, szakképzetlen roma szülők gyerekeinek majdnem kétharmada határozottan megindult a magasabb iskolázottságot és jobb munkapiaci lehetőségeket biztosító szakképzettség felé. Ugyanebben az időszakban azonban a nem roma tanulók 2/3-a már a viszonylag biztos munkahelyi és továbbtanulási perspektívát nyújtó, érettségit adó középiskolában tanul tovább, míg a roma tanulóknak mindössze egyötöde lép be ilyen iskolákba.

…

**Vagyis a javuló továbbtanulási adatok ellenére jól látszanak a hátrányos helyzetű tanulók mobilitási korlátai. Az ő esetükben a jelenleginél kedvezőbb középiskolai továbbtanulási arányok és eredményesebb középfokú iskoláztatás elérésére csak akkor lenne lehetőség, ha a hátrányok kompenzálása már jóval korábban, óvodás korban és az általános iskola korai szakaszában elkezdődne."** A hátrányos helyzetű tanulók iskoláztatási esélyei - Liskó Ilona

Összefoglalva tehát a különböző szakértők kutatásainak és tanulmányainak lényegét, megállapíthatjuk, hogy a sikeres iskolai előmenetel feltétele a hátrányos helyzetből való kitörésnek. Ennek alapja pedig a kora gyermekkori speciális fejlesztés, mely során olyan alapképességek elsajátítása történik, amelyek feltétlenül szükségesek az életben való boldoguláshoz.

\*\*\*

Petra hetente kétszer nyolc órát tölt intézményünkben, ideje óráról órára be van osztva. Minden bekerülő gyermeket felmér, majd szükségleteinek megfelelően egyéni, vagy kiscsoportos foglalkozásba osztja be őket. Szükség esetén szakemberhez irányítja a gyermekeket. Több esetben volt már, hogy Petra figyelmének hála, kiderültek olyan elmaradások, fejletlenségek a gyermekeknél, pl. hallászavar, látótér kiesés, diszlexia stb. melyek, ha észrevétlenek maradtak volna, hosszú távon megnehezítették volna a gyermek iskolai előmenetelét.

A fejlesztések kiegészítéseként Mikita Gyöngyi gyermekgondozó kollégánk megszervezte, hogy iskolai közösségi szolgálatot végző tanulók, folyamatosan korrepetálják gyermekeinket.

Intézményünk más értékeket is felmutat, melyek egyediek. Pál Csabi munkája, a BMSZKI krízis ellátása hiányt pótló a gyermekvédelmi rendszerben. Az ő beszámolója következik:

**BMSZKI Családok Átmeneti Otthona III. - (Pál Csaba v. családgondozó)**

A BMSZKI Családok Átmeneti Otthona III. (Krízis Anya-Gyermek Szállás) a rászorulók számára két lakást tud fenntartani. Egyik két, míg a másik három szobás, így a hozzánk bekerült családok számára külön lakószobák állnak rendelkezésre, de közös a konyha, és fürdő használat. Az intézmény engedélyezett férőhelyszáma 14 fő.

2017-ben az épület elektronikus hálózatának felújítása miatt ez két, két szobás lakásra redukálódott, ami befolyásolta befogadható családok számát, hisz az öt szoba helyett négy állt rendelkezésünkre. 2018-ban várhatóan visszaáll a két és háromszobás befogadásra az otthon. Ettől függetlenül, nem jutott kevesebb krízisben lévő család ellátáshoz, mert 2017-ben érezhetően alacsonyabb volt a jelentkezők száma.

Ezzel szemben a CSÁO III.-ban nincs várólista. A jelentkezést követően üres férőhely esetén azonnal felvételre kerülnek a családok és megkezdődik a krízis intervenció. Rövidtávon tudunk lakhatást biztosítani a beköltöző családok számára. A benntartózkodók számára 24 órás folyamatos ellátást biztosít két családgondozó (8-16-ig) és a 24 órás recepció.

Kiemelendő az elmúlt évek statisztikája alapján (2013-2017.), hogy határozottan látjuk: éves szinten a társintézmények tőlünk 30-40 családot tudnak befogadni. Ezzel szemben a nálunk jogviszonnyal rendelkező rászoruló családok száma, ennek négyszerese. Tény, hogy a legtöbb esetben a krízis ideiglenes, de sok család még így is a szükséges kényszerlépéseket tudja csak megtenni lakhatásuk érdekében.

**2017. a számok tükrében:**

**122 különböző család (összes benntartózkodás 129)** 7 ismétlődés

Ismeretlen hely 5 4,09%

**TEGYESZ 6 4,91%**

**Lakhatása megoldódott: 111 90,98%**

Ebből:

Családjához/ismerőséhez: 56 45,90%

Albérlet (ebből munkásszálló: 7): 26 21,31%

**Társintézmény: 29 23,77%**

Míg az elmúlt években a befogadott családok száma évről évre nőtt (2017-ben minimálisan), de kevesebb család lett az ügyfelünk. 2016-ban 127 különböző család, míg 2017-ben 122. Ez a számadat sajnos nem bizonyítéka annak, hogy kevesebb rászoruló volt ebben az évben. Az azonban egy pozitív érték, hogy 2016-ban 21 ismétlődő család volt, azaz összesen 148 beköltözés, tehát a lakhatásuk csak ideiglenesen oldódott meg és újbóli segítségért kellett forduljanak a tárgyévben intézményünkhöz. Ezzel szemben 2017-ben az ismétlődések száma mindösszesen 7 család volt, azaz a nagy többségnek a kiköltözést követően tartósabb lakhatásuk vált valóra.

Összehasonlításként az elmúlt évek kiköltözései:

A táblázat jól érzékelhetően mutatja, hogy az esetszámhoz mérten mindenhol 90% fölötti azon családok száma, akiknek a lakhatása megoldódott és minimális azoké, akiknél sajnos gyámhivatali ügyintézésre kellett, hogy sor kerüljön. Legyen ez a szám bármilyen alacsony, amíg el nem éri a nullát addig az ellátórendszernek és a szociális hálónak bőven van min dolgoznia. Sajnos vannak olyan esetek ahol elkerülhetetlen a gyámhivatal közbenjárása, mert a kiskorú veszélyeztetve van akár a saját szülője által.

A 2017-es évet leszámítva minden évben húsz fölötti, de inkább harminc körüli volt a visszatérő családok száma, s bár az ő esetükben is szinte minden esetben született valamilyen tartós lakhatási forma a végén. A rászorultság ilyen fokú ismétlődése aggasztó.

A kiköltözött ügyfeleink lakhatásának rétegződése:

A táblázatból látható, hogy a legtöbb kliensünk eredeti lakhelyére, vagy családjukhoz, ismerősükhöz tudott költözni. Az albérletbe költözöttek számának éves szinten maximum egyharmada munkásszállásra távozott családok. Utóbbit nem tartom megfelelő lakhatási formának gyermekes családok számára. Ideiglenes, szükségmegoldásként tudom csak elfogadni. Ennél a számnál minden évben nagyobb a társintézménybe, azaz családok átmeneti otthonába költözöttek száma (általában 30-40 család évente). Sajnos nem mérhető adat, hogy a tőlünk várólistára vett családok - akik nem CSÁO-ba költöztek, hanem bérleménybe vagy ismerőshöz, később bekerültek-e valamilyen gyermekvédelmi intézménybe.

A CSÁO-ban elhelyezett családokon belül minden évben körülbelül 18-22% azoknak a családoknak az aránya, akiket védett házba tudtunk juttatni valamilyen családon belüli-, vagy kapcsolati erőszak miatt. Azonban ennél az aránynál nagyobb a bántalmazott ügyfeleink száma. Az intézményi telítettség miatt nem minden esetben tudtuk őket a megfelelő védett környezethez juttatni.

A BMSZKI Családok Átmeneti Otthona III. elsődleges szemlélete továbbra is, hogy nem hagyunk gyermeket, családot utcán. Nem a klasszikus családgondozást képviseljük, a rövid itt tartózkodás nem is teszi azt lehetővé. A krízisintervenció jellemzi munkánkat. Gyors, de alapos esetfelmérést követően igyekszünk megtalálni a rászoruló családok számára – a jelzőrendszeri tagokkal szorosan együttműködve – lehetőségeikhez mérten a legjobb megoldást ahhoz, hogy családként tudjanak funkcionálni a jövőben is.

\*\*\*

És itt van, amit ígértem az elején, a munkásszállón folytatott közösségi programunkról Balla Edit írását olvashatjátok:

**Közösségépítéssel a gettósodás ellen (Balla Edit – ellátási egységvezető)**

2017 tavaszán a 94 fős családok átmeneti otthona és a 210 fős munkásszállás lakói között negatív előjelű események sorára (bűncselekményekre, droghasználatra, prostitúcióra utaló jelekre) lettünk figyelmesek. Ez az eseménysorozat valamint a ház „rossz hírének” terjedése a lakókörnyezetben egy, a lakóinkat a környezetből kirekesztő gettósodási folyamat megjelenésére engedett következtetni, melyet előítélet és kirekesztés táplál. Hogy a lakóhelyi mikroszegregátummá válás útját elvágjuk, szükségünk volt annak megértésére, hogy mire vezethető vissza illetve mitől marad fenn ez a problémahalmaz.

Mivel a családok átmeneti otthonában lakókat az intenzív családgondozási folyamatok miatt jól ismertük, de a munkásszálláson lakókat szinte alig vagy egyáltalán nem, rendeztünk egy nagy lakóközösségi napot. Erre a rendezvényre a családok átmeneti otthonának jelenlegi és a munkásszállóra innen átköltözött családjai jöttek el, illetve azok a hajléktalan intézményi múlttal rendelkező munkásszállós ügyfelek, akik már hozzászoktak a hasonló rendezvényekhez.

A rendezvény tapasztalata még inkább kíváncsivá tett bennünket a munkásszálló közönsége iránt. Szakmai teamünkön belül megalapítottunk egy hét fős munkacsoportot, melynek első nagy feladatául azt tűztük ki, hogy a munkásszállós lakókkal célzott interjúkat vegyünk fel arra fókuszálva, hogy milyen ötleteik vannak az itteni élet fejlesztésére, jobbítására és ebben ők milyen szerepet tudnának vállalni. Reméltük, hogy az interjúzás során jobban megismerjük őket és a köztünk lévő kapcsolat is erősödik.

Bár még nem vagyunk a folyamat végén, az már egyértelműen látszik, hogy az előítélet és kirekesztés érzései a családok átmeneti otthona lakói irányában házon belül is nagyon erősek. (A családok átmeneti otthona oldaláról azért nem jelentkezik az előítélet, mert rövid itt tartózkodásuk alatt ők sokproblémás mindennapjaik menedzselésére, a jogviszonyuk lejárta utáni lakhatásukra, röviden az „életben maradásukra” fókuszálnak.) A munkásszállós lakók nagy részének közléseiben – direkten vagy burkoltan, illetve nagyon különböző erősséggel – jelen vannak a negatív sztereotípiák, még úgy is, hogy pontosan nem is tudják meghatározni, azok ki ellen irányulnak. Ennek oka egyrészt, hogy az átmeneti otthonban lakó populáció semmilyen szempontból nem homogén. Másrészt azok, akikre a címkét rá szeretnék aggatni, külső jegyek, területi jellemzők alapján nem beazonosíthatók. Ezért ilyen, egy-egy viselkedési szokást leíró, de csoportot körülírni nem tudó kategóriák születnek: „akik mindig a lépcsőn ülnek”, „akik gyerekei éjszaka kint bandáznak”, „akik hangosan csapkodják a liftet”.

Bár a munkásszállón élők populációja is sok szempontból heterogén, az látszik, hogy az előítélet azokban a lakókban nagyon erős, akik legfeljebb néhány éve laknak a munkásszállón, tehát nem erős még a belső kapcsolati hálójuk, házon kívül sincs erős támogató környezetük, akikkel való kapcsolat számukra értékes lenne, anyagi helyzetük ingatag és sokszor van valamilyen átélt trauma illetve szenvedélybetegség is a háttérben. Ezek a tényezők egyéni szinten a frusztrációt erősítik, az pedig előítéletet és agressziót szül – ennek jeleit látjuk a fent idézett megnyilatkozásokban, az egymásnak való beszólásokban, akár feljelentésében, de abban is, hogy egy lakóközösségi napra nem jönnek le.

Azt gondoljuk, hogy a megoldás a munkásszálló közösségének megerősítése kell, hogy legyen. Ezzel reményeink szerint kettős célt érünk el: ha csökken a frusztráció érzése a most nagyon magányos munkásszállós lakókban és családokban, csökkenni fog az előítélet és kirekesztés is a részükről. Másrészt pedig a családok átmeneti otthonának állandóan cserélődő populációja részére is egy alternatív, működő közösség mintájával tudnak majd szolgálni és így egyre kevesebben lesznek fogékonyak olyan életformák, problémamegoldási módokra, amelyek a gettósodás felé vezetnek.

A közösségépítés megvalósításánál egy olyan projekt lebeg a munkacsoportunk szeme előtt, melynek pontos terve még kidolgozásra vár. Annyi bizonyos, hogy arra szeretnénk fókuszálni, hogy rendszeres, eleinte általunk szervezett tematikus összejövetelekkel az erősödő lakóközösség tűzzön ki maga elé egy megvalósítandó közös programot, és válasszon ki maga közül kulcsembereket, közösségi koordinátorokat, akik a közösséget majd összefogják, a programokat működtetik, és mi a projekt végére szépen fokozatosan háttérbe vonulunk.

A munkásszállón folytatott közösségi munka folyamatossága érdekében egy szakgondozó kollégát erre a feladatra vettünk fel. Timi, a rá jellemző gyakorlatiassággal mesél munkájáról. Edit már kifejtette ennek a programnak a hátterét, a gyakorlat szintjén M3 munkatársunk számol be róla:

**M3 MUNKACSOPORT (Tánczos Tímea M3 szociális munkás)**

Az M3 munkacsoport szociális munkásaként az volt a célom, hogy megismerjem a lakókat, szükségleteiket, igényeiket, nehézségeiket, és tudjunk nekik segíteni különböző szolgáltatásokkal, és/vagy ők is tudjanak hozzánk fordulni problémáikkal.

M3 MUNKACSOPORT TAGJAI: ez egy nyitott csoport, de állandó magja van, akik:

* Balla Edit intézményvezető,
* Juhász Zsófia szakmai vezető,
* Kiss Szilvia és Nagy Zsuzsa családgondozók,
* Szita Ágnes ügyeletes,
* Sánta Barbara adminisztrátor,
* Valamint jómagam,

M3 MUNKACSOPORT MUNKAMENETE:

* szerdánként tartott munkacsoporti megbeszélés,
* megismerkedési interjú a lakókkal,
* programszervezés,

A munkásszálló lakóinak összetétele nagyon vegyes. Laknak itt családok, egyedülállóak, elvált szülő gyerekekkel, párok gyermek nélkül, nyugdíjasok. Másrészt olyan formán is megkülönböztetünk lakókat, hogy vannak a „régiek” és vannak az „új” beköltözők. Ezt a régiek nevezték el így, sokszor negatív felhanggal. Sérelmezik, hogy egyre szemetesebb a ház, zajosak az új beköltözők gyermekei.

A megismerkedést szolgáló interjúink eddigi tapasztalatai rávilágítanak arra, hogy az itt élők többsége szívesen fogadja ezt a kedvezményezést, örülnek, hogy beszélgetünk velük, és szívesen részt vennének a rendezvényeinken is. Persze vannak olyan lakók is, akik elzárkóznak mindentől és mindenkitől, nem kívánnak részt venni a ház életében.

A munkacsoport célja:

* megismerjük a munkásszálló lakóit (mindenkivel interjút készítünk),
* megismerjük a lakók hosszú távú terveit,
* a munkásszálló lakóinak közelítése a CSÁO lakóihoz, ennek érdekében az intézmény minden lakójának közös program szervezése (lásd: ELSŐ RÁKOSSZEGI NAPOK),
* gettósodás megállítása,
* munkásszálló lakóinak klubszoba létrehozása,

\*\*\*

A munkásszálló lakóit megismerve rájöttünk, hogy az itt élők emberi kapcsolatai szegényesek, énerejük kevés, bátortalanul lépnek interakciókba és félnek az ismeretlen helyzetektől. Jelenlegi tapasztalataink szerint azonban, az adminisztráció kapcsán megtapasztalták Barbara odafordulását és azóta gyakran keresik problémáikkal, megosztják nehézségeiket. Tánczos Timi megjelenésével megörültek, hogy van, aki kifejezetten az ő segítségükre van a házban és bátran fordulnak hozzá. Mindenképpen fontos tehát a munkásszálló életébe bevezetett szakmai jelenlét.

**Szakmai tervek 2018-ra**

* Ebben az évben az elindított folyamatokat szeretnénk folytatni. Célunk továbbra is egy jól működő team fenntartása, a teljes dolgozói csoport kohéziójának megerősítése, ugyanakkor az egyes munkakörök kereteinek, körülhatárolható feladatainak kikristályosodása. A munkakörök szerinti teamek önállóságának erősítése.
* Elvárjuk, hogy kollégáink véleményt fogalmazzanak meg, gondolataikat képviseljék. Szakmailag fejlesszék önmagukat. Mert támaszkodunk azokra, akikkel együtt dolgozunk! Ehhez azonban oldott, biztonságos, szakmailag nyitott légkört kell teremtenünk. Ennek érdekében gyakori nyílt visszajelzésekre törekszünk, négyszemközti és kiscsoportos beszélgetéseket tervezünk. Illetve a teljes csoport számára kötetlenebb, nem feltétlenül szakmai együttléteket.
* Tervezzük, hogy az esetfeldolgozó teamek keretein belül, amikor erre lehetőség van, szakmai beszélgetéseket, film- és irodalom feldolgozó teameket tartunk.
* Tervezzük az adminisztráció pontosítását.
* A gyermekvédelmi intézményekkel való együttműködés erősítését, munkánk megismertetését a társintézményekkel.
* Tervezzük a kerületi családok átmeneti otthonaival szakmai egyeztetés megszervezését.
* Ebben az évben lett az intézmény 10 éves. Ezt majd egy újabb közösségi nap keretében szeretnénk megünnepelni.
* Az M3 munkacsoportban elkezdjük a lakógyűlések megszervezést, közösségi célok megfogalmazását. Célunk, hogy a lakók maguk fogalmazzanak meg célokat és vállaljanak feladatot a megvalósításában. Reméljük, hogy első kis lépésként a klubszoba kialakítása megfelelő ösztönző erő lesz ebben.

A beszámolóhoz a statisztikai adatokat összegyűjtötte Mezei Gábor ügyeletes.

A beszámolót összeállította Juhász Zsófia szakmai vezető.

Budapest, 2018. február 10.

Köszönjük a figyelmet!

BMSZKI CSÁO-M3 csapata